**NACRT**

**ZAKON**

**O IZMJENAMA I DOPUNAMA KRIVIČNOG ZAKONIKA CRNE GORE**

**Član 1**

U Krivičnom zakoniku Crne Gore ("Službeni list RCG", br. 70/03 i 47/06 i "Službeni list CG", br. 40/08, 25/10, 32/11, 40/13, 14/15, 42/15, 44/17, 49/18, 3/20, 144/21, 145/21 i 110/23) u članu 234 stav 1 poslije riječi „podataka,“ dodaju se riječi: „čime sebi ili drugom pribavi imovinsku korist ili nosiocu prava nanese štetu u iznosu koji prelazi pet hiljada eura”.

U stavu 2 poslije riječi „podataka.“ dodaju se riječi: „ako je time sebi ili drugom pribavljena imovinsku korist ili nosiocu prava nanijeta šteta u iznosu koji prelazi pet hiljada eura.”.

U članu 234 stav 3 se briše.

**Član 2**

U članu 235 stav 1 riječ „tri“ zamjenjuje se riječju „dvije“.

**Član 3**

U članu 236 stav 1 riječ „tri“ zamjenjuje se riječju „dvije“.

**Član 4**

U članu 237 stav 1 poslije riječi „patentom,“ dodaju se riječi: „čime sebi ili drugom pribavi imovinsku korist ili nosiocu prava nanese štetu u iznosu koji prelazi pet hiljada eura,“.

**Član 5**

U članu 238 stav 1 poslije riječi: „dizajn proizvoda,“ dodaju se riječi: „čime sebi ili drugom pribavi imovinsku korist ili nosiocu prava nanese štetu u iznosu koji prelazi pet hiljada eura,“.

**Član 6**

Ovaj zakon stupa na snagu narednog dana od dana objavljivanja u „Službenom listu Crne Gore“.

**O B R A Z L O Ž E NJ E**

**I. USTAVNI OSNOV ZA DONOŠENJE ZAKONA**

Ustavni osnov za donošenje Zakona o izmjenama i dopunama Krivičnog zakonika Crne Gore sadržan je u odredbi člana 16 stav 5 Ustava Crne Gore kojim je propisano da se zakonom u skladu sa Ustavom uređuju i druga pitanja od interesa za Crnu Goru.

**II. RAZLOZI ZA DONOŠENJE ZAKONA**

Potreba donošenja Nacrta zakona o izmjenama i dopunama Krivičnog zakonika Crne Gore, zasnovana je na više razloga. Naime, izmjene i dopune Krivičnog zakonika Crne Gore proizilaze iz preporuka sadržanih u izvještaju „TAIEX Peer Review“ misije za procjenu završnog mjerila br. 4 za Poglavlje 7: Pravo intelektualne svojine.

Naime, u pomenutom izvještaju se navodi da se efektivna zaštita prava intelektualne svojine u zakonodavstvu i praktičnoj primjeni može obezbijediti samo propisivanjem i definisanjem jasne razlike između prekršaja i krivičnih djela, kako bi se izbjeglo dvostruko kažnjavanje, a što bi bilo u suprotnosti sa evropskim standardima.

U izvještaju se takođe navodi da zakon treba izmijeniti na način koji jasno razlikuje elemente krivičnog djela od elemenata prekršaja, tako što će se kao krivična djela inkriminisati samo teži slučajevi povreda prava intelektualne svojine, tj. slučajevi kada je po nosioca prava nastala znatna šteta, odnosno kada je učinilac izvršenjem krivičnog djela stekao znatnu nezakonitu dobit.

Prilikom propisivanja iznosa pribavljene koristi, odnosno pričinjene znatne štete, Ministarstvo pravde se rukovodilo uporednom zakonodavnom praksom evropskih zemalja (npr. Slovenija), ali i iznosima koje nosioci prava ostvaruju po osnovu autorskih honorara, upravo kako bi teži slučajevi povrede bili krivičnopravno inkriminisani.

Ministarstvo pravde kontinuirano prati implementaciju Krivičnog zakonika Crne Gore, prati potrebe društvenog ambijenta i uvažava inicijative i predloge za izmjenu koji pristižu na njegovu adresu. Posebna pažnja posvećuje se unapređenju krivičnog zakonodavstva u dijelu njegove harmonizacije sa relevantnim evropskim i međunarodnim standardima. Predstavnici Ministarstva pravde su članovi većeg broja komiteta SE i UN-a koji se bave krivičnim zakonodavstvom i na taj način direktno učestvuju u radu samih komiteta i odbrani izvještaja o ostvarenom napretku Crne Gore u ovoj oblasti.

**III. USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

Ovim zakonom se ne dira u osnovni koncept Krivičnog zakonika Crne Gore koji je već usklađen sa relevantnim međunarodnim dokumentima.

Nema propisa Evropske unije s kojima je trebalo izvršiti usaglašavanje ovog Zakona.

**IV OBJAŠNJENJE OSNOVNIH PRAVNIH INSTITUTA**

Članom 1, 2, 3, 4 i 5 Nacrta zakona vrši se izmjena čl. 234, 235, 236, 237 i 238 Krivičnog zakonika Crne Gore. Članom 1, 4 i 5 Nacrta zakona koji se odnose na krivična djela: Neovlašćeno iskorišćavanje autorskog djela ili predmeta srodnog prava, Neovlašćeno korišćenje tuđeg patenta i Neovlašćeno korišćenje tuđeg dizajna unosi se u elemente navedenih krivičnih djela i to da je prilikom izvršenja određenih radnji, koje predstavljaju biće krivičnih djela, učiniocu ili drugom licu pribavljena imovinska korist ili nosiocu prava nanijeta znatna šteta u iznosu koji prelazi pet hiljada eura. Naime, zbog svega gore navednog neophodno je brisati odredbu stava 3 jer ova dopuna osnovnog oblika iz stava 1 čini ovaj oblik kao teži suvišnim, kao i da za isti ne bi bilo moguće da bude propisana stroža kazna (za samu namjeru pribavljanja imovinske koristi) nego za osnovni oblik kod kojeg je nužno da je ta namjera i ostvarena i to u iznosu od preko pet hiljada eura. Na taj način će se izvršiti jasna distinkcija između krivičnih djela i prekršaja koji se odnose na povredu prava intelektualne svojine. To za posljedicu ima i potrebu da se za krivična djela Neovlašćeno zaobilaženje mjera zaštite namijenjenih sprječavanju povreda autorskog i srodnih prava i informacija o pravu i Neovlašćeno uklanjanje ili mijenjanje elektronske informacije o autorskom i srodnim pravima propiše blaža kazna, jer je riječ o pripremnim radnjma za djelo iz člana 234 (Neovlašćeno iskorišćavanje autorskog djela ili predmeta srodnog prava) za koje se predlaže propisivanje posljedice u vidu pribavljanja koristi ili nastupanja štete u iznosu od preko pet hiljada eura čime ono u odnosu na važeće rješenje postaje teže, odnosno kriminalna zona uža. Bilo bi zato neprihvatljivo da za to djelo i za djela iz čl. 235 i 236 bude propisana ista kazna, pa je nužno izvršiti izmjenu u pogledu propisane kazne kod navedenih krivičnih djela (čl. 2 i 3 Nacrta zakona).

Članom 6 Nacrta zakona propisuje se da zakon stupa na snagu narednog dana od dana objave u ”Službenom listu Crne Gore”, s obzirom na to da je njegovo donošenje neophodno u cilju zatvaranja Pregovaračkog poglavlja 7 – Pravo intelektualne svojine.

**V. SREDSTVA POTREBNA ZA SPROVOĐENJE OVOG ZAKONA**

Za sprovođenje ovog zakona nije potrebno obezbijediti dodatna sredstva u Budžetu Crne Gore.

**VI. RAZLOZI ZA DONOŠENJE ZAKONA PO HITNOM POSTUPKU**

U skladu sa članom 151 Poslovnika Skupštine Crne Gore („Službeni list RCG“ br. 51/06, 66/06 i "Službenom list CG", br. 88/09, 80/10, 39/11, 25/12, 49/13, 32/14, 42/15, 52/17, 17/18 47/19 i 112/20, 129/20, 65/21, 104/21), predlažemo da se ovaj zakon donese po hitnom postupku s obzirom na to da je njegovo donošenje neophodno u cilju zatvaranja Pregovaračkog poglavlja 7 – Pravo intelektualne svojine.

**PREGLED ODREDBI KRIVIČNOG ZAKONIKA CRNE GORE**

**KOJE SE MIJENJAJU**

**Neovlašćeno iskorišćavanje autorskog djela ili predmeta srodnog prava**

**Član 234 ﻿**

(1) Ko neovlašćeno objavi, snimi, umnoži ili na drugi način javno saopšti ili učini dostupnim, u cjelini ili djelimično, autorsko djelo, interpretaciju, fonogram, videogram, emisiju ili bazu podataka,

kazniće se zatvorom do tri godine.

(2) Kaznom iz stava 1 ovog člana kazniće se i ko stavi u promet ili, u namjeri stavljanja u promet, drži neovlašćeno umnožene ili neovlašćeno stavljene u promet primjerke autorskog djela, interpretacije, fonograma, videograma, emisije ili baze podataka.

(3) Ako je djelo iz st. 1 i 2 ovog člana učinjeno u namjeri pribavljanja imovinske koristi za sebe ili drugog,

učinilac će se kazniti zatvorom od tri mjeseca do pet godina.

(4) Ako je djelom iz st. 1 i 2 ovog člana stečena imovinska korist u iznosu preko trideset hiljada eura,

učinilac će se kazniti zatvorom od jedne do osam godina.

(5) Predmeti izvršenja krivičnog djela i predmeti koji su bili upotrijebljeni ili namijenjeni za izvršenje krivičnog djela iz st. 1 i 2 ovog člana oduzeće se, a predmeti izvršenja krivičnog djela će se uništiti.

**Neovlašćeno zaobilaženje mjera zaštite namijenjenih sprječavanju povreda autorskog i srodnih prava i informacija o pravu**

**Član 235**

(1) Ko proizvede, uveze, stavi u promet, proda, da u zakup, reklamira u cilju prodaje ili davanja u zakup ili drži u komercijalne svrhe uređaje ili sredstva čija je osnovna ili pretežna namjena uklanjanje, zaobilaženje ili osujećivanje tehnoloških mjera namijenjenih sprječavanju povreda autorskog i srodnog prava ili ko takve uređaje ili sredstva koristi u cilju povreda autorskog ili srodnog prava,

kazniće se novčanom kaznom ili zatvorom do tri godine.

(2) Predmeti izvršenja krivičnog djela i predmeti koji su bili upotrijebljeni ili namijenjeni za izvršenje krivičnog djela iz stava 1 ovog člana oduzeće se, a predmeti izvršenja krivičnog djela će se uništiti.

**Neovlašćeno uklanjanje ili mijenjanje elektronske informacije o autorskom i srodnim pravima**

**Član 236**

(1) Ko neovlašćeno ukloni ili izmijeni elektronsku informaciju o autorskom i srodnom pravu ili stavi u promet, uveze, emituje ili na drugi način javno saopšti ili učini dostupnim autorsko djelo ili predmet srodnopravne zaštite sa kojeg je elektronska informacija o pravima neovlašćeno uklonjena ili izmijenjena,

kazniće se novčanom kaznom ili zatvorom do tri godine.

(2) Predmeti izvršenja krivičnog djela i predmeti koji su bili upotrijebljeni ili namijenjeni za izvršenje krivičnog djela iz stava 1 ovog člana oduzeće se, a predmeti izvršenja krivičnog djela će se uništiti.

**Neovlašćeno korišćenje tuđeg patenta**

**Član 237**

(1) Ko neovlašćeno proizvodi, uvozi, izvozi, nudi radi stavljanja u promet, stavlja u promet, skladišti ili koristi u privrednom prometu proizvod ili postupak zaštićen patentom,

kazniće se novčanom kaznom ili zatvorom do tri godine.

(2) Ako je djelom iz stava 1 ovog člana pribavljena imovinska korist ili prouzrokovana šteta u iznosu koji prelazi trideset hiljada eura,

učinilac će se kazniti zatvorom od jedne do osam godina.

(3) Ko neovlašćeno objavi ili na drugi način učini dostupnim suštinu tuđeg prijavljenog pronalaska prije nego što je ovaj pronalazak objavljen na način utvrđen zakonom,

kazniće se novčanom kaznom ili zatvorom do dvije godine.

(4) Ko neovlašćeno podnese prijavu patenta ili u prijavi ne navede ili lažno navede pronalazača,

kazniće se zatvorom od šest mjeseci do pet godina.

(5) Predmeti izvršenja krivičnog djela i predmeti koji su bili upotrijebljeni ili namijenjeni za izvršenje krivičnog djela iz st. 1 do 3 ovog člana oduzeće se, a predmeti izvršenja krivičnog djela će se uništiti.

**Neovlašćeno korišćenje tuđeg dizajna**

**Član 238**

(1) Ko na svom proizvodu u prometu neovlašćeno upotrijebi, u cjelosti ili djelimično, tuđi prijavljeni, odnosno zaštićeni dizajn proizvoda,

kazniće se novčanom kaznom ili zatvorom do tri godine.

(2) Ko neovlašćeno objavi ili na drugi način učini dostupnim javnosti predmet prijave tuđeg dizajna prije nego što je objavljen na način utvrđen zakonom,

kazniće se novčanom kaznom ili zatvorom do jedne godine.

(3) Predmeti izvršenja krivičnog djela i predmeti koji su bili upotrijebljeni ili namijenjeni za izvršenje krivičnog djela iz stava 1 ovog člana oduzeće se, a predmeti izvršenja krivičnog djela će se uništiti.